Правила за реда и начина за отпускане на еднократна финансова помощ от Общински съвет – Враца на лица, семейства и домакинства от Община Враца, пострадали при бедствия, аварии и пожари
Раздел I

Общи положения

Чл.1. Тези правила уреждат реда и начина за отпускане на еднократна финансова помощ за задоволяване на инцидентно, непредвидимо и извънредно  възникнали потребности на лица, семейства и домакинства, пострадали при бедствия, аварии и пожари от общинския бюджет на Община Враца.

Чл.2. С решение на Общинския съвет се отпуска еднократна финансова помощ на лица, семейства и домакинства, пострадали от бедствия, аварии и пожари.

Чл.3. Еднократна финансова помощ се отпуска на лица и семейства с постоянен адрес  на територията на общината, след съгласуване с кмета на населеното място.

Раздел II

Размер на отпусканата финансова  помощ

Чл.4. Размерът на еднократна финансова помощ за лицата, семействата и домакинствата е до 1,5 от минималната работна заплата за страната или по предложение на постоянната комисията, но не повече от 2 000 лв. 

Раздел IIІ

Основания за отпускане на помощта

Чл.5. Еднократната финансова помощ за задоволяване на инцидентно, непредвидимо и извънредно  възникнали комунално битови потребности на лица, семейства, домакинства и институции се предоставя за:

- възстановяване на щети от бедствия  (природни явления, инциденти и аварии);
-   за осигуряване на временно жилище.


Раздел IV

Критерии и изисквания за определяне и отпускане на помощта

Чл.6. (1) Критериите и изискванията за определяне и отпускане на еднократна финансова помощ на лицата, семействата и домакинствата са:

1. Да не са регистрирани и да не развиват дейност по Търговския закон.

2. Да имат постоянен адрес на територията на Община Враца.

3. Да разполагат за период от шест месеца назад от датата на подаването на молбата с месечен доход  на член от семейството под двукратния размер на гарантирания минимален доход, коригиран с коефициентите, предвидени в Закона за социално подпомагане.

4. Да не са получавали  и да не получават помощ на същото основание  от друг орган или институция.

5. Да не притежава недвижимо или движимо  имущество, от което да  получават доходи.
6. Да не са продавали недвижимо или движимо имущество за срок от една година преди подаване на молбата за отпускане на помощ.

7. Да не са сключвали договор за предоставяне на собственост срещу задължение за издръжка и гледане.

8. Безработните лица в трудоспособна възраст да са регистрирани в бюрото по труда и да не са отказвали предложената им работа.

9. Поразеното жилище е единствено за семейството, не е застраховано в застрахователна институция, има документ за собственост и документ удостоверяващ годността му за ползване (акт 15; технически паспорт, удостоверение или разрешение за ползване).

10. Поразените стопански постройки са само и единствено за селскостопанска нужда, задоволяващи потребностите на семейството на лицето, има документ за собственост и документ удостоверяващ годността му за ползване (акт 15; технически паспорт, удостоверение или разрешение за ползване).

(2) Данните по чл.6, ал.1, т.1, 2, 4, 6, 7, 8, 9 и 10 се удостоверяват с декларация по образец, (Приложение 1).

(3) Данните по чл.6, ал.1, т.3 се удостоверяват с документ за дохода на всеки  от членовете на семейството,  в  случай че лицето работи или саморъчна декларация за доходите, в случай че не работи или е пенсионер.

(4) Данните по чл.6, ал.1, т.5 се удостоверяват с документ от съответната служба  при общината  (Удостоверение за декларирани имоти и други).

Чл.7. Специални критерии и изисквания за определяне и отпускане на еднократна финансова помощ на лицата са:

1.Наличие на бедствие,  авария или  пожар, констатирани от надлежно лице или институция;

2.Наличие на щета, установена от комисия от специалисти,  резултат от бедствие,  авария или  пожар;

3.Лицата да не са получили обезщетение от застраховка. 

Раздел V

Необходими документи за определяне и отпускане на помощта

Чл.8. (1) Необходими документи за кандидатстване за еднократна финансова помощ:

1. Заявление  и  декларация (ПРИЛОЖЕНИЕ 1)  
2. Удостоверение за семейно положение.

3. Протокол от специализиран орган.

4. Документ за доход за предходните шест месеца.

5. Удостоверение за деклариран недвижим имот.

6. Становище на кмета на  населеното място. 

7.Други (по преценка на комисията, разглеждаща заявлението за отпускане на помощ).

8.Документ за собственост.

9.Документ, удостоверяващ годността на сградата (акт 15; технически паспорт, удостоверение или разрешение за ползване).
 (2) Изброените документи се представят  на вниманието  на  Постоянната комисия по жилищна политика, обществен ред,  сигурност, бедствия и аварии.


Раздел VІ

Процедура  за определяне и отпускане на помощта

Чл.9.  Общинският съвет ежегодно с приемане на бюджета на Община Враца, определя общия размер на средствата от собствени приходи за отпускане на еднократна финансова помощ  по реда на тези правила.

Чл.10. (1) Заявлението за отпускане на еднократна финансова помощ се подават до Кмета на Община Враца – и след тяхното окончателно окомплектоване се предоставят на ПК по жилищна политика, обществен ред, сигурност, бедствия и аварии.  

(2) Към заявлението се прилагат необходимите писмени документи, посочени в правилата и съобразени с основанието за отпускане на помощта, посочено в заявлението, както и становище от общинската администрация, относно състояние на средствата по § „Помощи по решение на общинския съвет” от общинския бюджет.

(3) Заявлението  се разглежда от постоянната комисия  по ПК по жилищна политика, обществен ред, сигурност, бедствия и аварии,  която се произнася с решение,  в което се определя дали лицето, подало заявлението за помощ отговаря на критериите и изискванията за отпускане на еднократна финансова помощ,  както и за размера й.  За заседанието на постоянната комисия се води протокол.

(4) Въз основа на предложението на постоянната комисия Общински съвет – Враца приема решение,  с което определя и отпуска еднократната финансова помощ.

(5) Заявителите се уведомяват за решението  на общинския съвет писмено в четиринадесет дневен срок от приемането му. 

(6) Въз основа на решението на общинския съвет, кметът на общината издава заповед за изплащане на определената сума.

Чл.11.  Лицето, на което е отпусната помощта получава същата лично, чрез законния си представител  или чрез пълномощник.

Тези Правила са  приети от Общински съвет – Враца с  решение  № 568 по  Протокол № 46 от 24.09.2013 г. и  влизат в сила от датата на приемането им.
Приложение 1
Д Е К Л А Р А Ц И Я

От …………………………………………………….……………………ЕГН…………………….

                         /име, презиме,фамилия/


От ……………………………………………………………………….…ЕГН…………………….

                         /име, презиме,фамилия/

Д Е К Л А Р И Р А М /Е:

( че не съм/сме регистриран/и  и  не упражнявам/е  дейност по смисъла на Търговския закон;

( че съм/сме с адресна регистрация по постоянен адрес на територията на Община Враца:  

( че   не съм/сме получавали еднократни помощи от Дирекция „Социално подпомагане”;

( че   не съм /сме получавали еднократна помощ от Агенцията по бедствия и аварии;


( че не съм/сме продавали недвижимо или движимо имущество за срок от една година преди подаване на молбата за отпускане на помощ;


( че не съм/сме сключвали договор за предоставяне на собственост срещу задължение за издръжка и гледане;


( че   съм регистриран/на в Бюрото по труда  и не съм отказвал/ла предложената от там работа.


( че  поразеното ми жилище е единствено за семейството ми и не е застраховано в застрахователна институция и имам документ за собственост; 


( че   поразените ми селскостопански постройки са само и единствено за селскостопанска нужда, задоволяващи потребностите на моето семейство, имам документ за собственост и документи, удостоверяващи годността на сградата (акт 15; технически паспорт, удостоверение или разрешение за ползване);


че   семейството ми се състои от:.


1.…………………………………......……,ЕГН………….……….…, Акт за раждане №…….../………..г.

2.……………..…………………….……...,ЕГН………….……..….., Акт за раждане №…..…/………..г.

3.………………………………………..…,ЕГН….….…………..…., Акт за раждане №…..…/………..г.

Забележка: Вярното се маркира с кръстче.


Известно ми е, че за декларирани от мен неверни данни нося наказателна  отговорност  по  чл. 313  от НК.

Декларатор/ри:

Дата:………….







1.………………………

               /подпис/

2.………………………
                /подпис/[image: image1.png]

